Predkladacia správa

            Dňa 4. februára 2011 sa v Bruseli uskutoční zasadnutie Európskej rady (ER), ktoré zvolal jej stály predseda Herman Van Rompuy. Delegáciu SR povedie predsedníčka vlády SR Iveta Radičová. 
 
            Európska rada prerokuje a prijme závery k nasledujúcim témam: energetika a inovácie.
 
            V rámci energetickej politiky sa Európska rada sústredí na stanovenie usmernenia pre zlepšenie fungovania európskeho trhu s energiou. Určujúcim bodom diskusie februárového summitu bude stratégia „Energia 2020“, ktorú Európska komisia predstavila dňa 10. novembra 2010 a ktorá stanovuje priority, akými sú energetické úspory, celoeurópsky integrovaný trh s energiami, jednotný hlas EÚ vo svetových diskusiách o energetike, posilnenie postavenia spotrebiteľov a cieľ stať sa jednotkou v energetických inováciách. Európska rada bude ďalej rokovať o tom, ako podporiť inovačný potenciál Európy s cieľom reagovať na najkritickejšie spoločenské výzvy, ktorým Európa čelí. Európska rada by mala stanoviť usmernenia týkajúce sa vytvorenia Európskeho výskumného priestoru, zlepšenia rámcových podmienok pre inováciu, uľahčenia prístupu k finančným prostriedkom a zjednodušenia a racionalizácie programov EÚ. 
 
Návrh zloženia delegácie bol zostavený v spolupráci s Úradom vlády SR. Konečné zloženie delegácie určí predsedníčka vlády SR.
 
Preprava členov delegácie bude zabezpečená pravidelnou leteckou linkou.